
De  enchondromate. 

mTomen  enchondromatis  primus  Jo.  Mulier  tumori  cartilagineo  dedit.  Etiam  prio- 
ribus temporibus  tales  tumores  saepius  observatos  esse  et  descriptos  inveniri  in  dubium 
vocari  nequit.  Sed  qui  hac  de  re  scripserunt,  quum  veram  hujus  mali  naturam  ne- 
quaquam perspectam  haberent,  varia  nomina  ei  imposuerunt  et  cum  aliis  tumoribus 
confuderunt.  Ita  de  enchondromate  etiam  spinae  ventosae  nomine  videntur  usi  esse, 
quod  adeo  est  suspensum  et  obscurum,  ut  vix  definiri  possit,  qualem  ei  notionem 
tribuerint.  Alii  hoc  malum  osteosteatoma  vocaverunt,  cujus  loco  Otto  nomina  osteo- 
sarcomatis  aut  cancri  ossium  proposuit  falso  hunc  tumorem  carcinomati  simillimum 
habens.  Nostris  demum  temporibus  haec  res  in  lucem  vocata  est,  et  quae  de  ea  no- 
vimus, ingenio  et  studiis  diligentissimis  Mulieri  debemus,  qui  primus  enchondromatis 
naturam  satis  explanavit,  et  cujus  doctrina  usque  ad  hunc  diem  non  est  mutata  aut 
novis  adaucta.  .Quicunque  igitur  has  res  accuratius  perscrutari  volunt,  relegandi  sunt 
ad  librum  Mulieri:  Ueber  ben  fetneren  S3au  unb  bte  bet  franfljaften 

fd;touljle.  33erltn  1838.,  in  quo  etiam  maxima  cum  diligentia  enumerata  inveniuntur, 
quae  praeparata  enchondromatis  in  singulis  rerum  anatomicarum  thesauris  serventur. 

Enchondroma  ita  solet  apparere,  ut  sit  tumor  globosus,  non  in  plures  lobos  di- 
visus, membrana  circumdatus,  qua  a partibus  vicinis  separetur , perveniens  haud  raro 
ad  pugni  magnitudinem.  Oritur  autem  saepius  in  ossibus,  praeterea  etiam  in  partibus 
mollioribus  corporis.  Ubi  sedem  in  osse  habet,  aut  ex  parte  interiore  proficiscitur  et 
magis  magisque  adauctum  tumorem  praebet  tenui  cortice  osseo  et  insuper  periosteo 
obtectum,  aut  in  superficie  ossis  oritur  et  tum  cortice  illo  osseo  carere  solet  et  solo 
periosteo  obtectum  est.  Interdum  autem  cortex  ille  osseus  non  integer  adest,  sed  in- 

veniuntur  tantum  laminae  osseae,  subtilissimae,  rarae,  non  inter  se  cohaerentes,  insu- 
larum speciem  praebentes.  Proprium  autem  bis  tumoribus  videtur  esse,  quod  iis  par- 
tibus ossium,  quas  epiphyses  vocamus,  parcere  soleant.  Ita  saepius  in  phalangibus 
digitorum  evenit,  ut  tumor  in  corpore  ossis  exortus  usque  ad  condylos  creverit,  con- 
dyli autem  ipsi  intacti  manserint;  quare  unum  tantum  exemplum  enchondromatis  exstat 
articulationem  transgressi  a Mcry  narratum.  Cutis,  qua  tumor  obtectus  est,  nullo  modo 
solet  mutata  esse,  nisi  postremo  tumor  apertus  fuerit,  id  quod  nonnunquam  evenit. 
Quod  autem  ad  consistentiam  attinet,  varia  est,  modo  elastica,  modo  mollis,  modo 
dura,  prout,  quae  tumore  continentur,  sunt  molliora  aut  particulis  osseis  mixta. 

Tumore  discisso  facile  duas  cognosces  substantias  plane  inter  se  differentes,  alte- 
ram fibrosam,  cartilagineam  alteram.  Fibrosa  illa  substantia  multae  cellulae,  quasi 
loculamenta  parva  formantur,  in  quibus  substantia  cartilaginea  aut  saepius  gelatinosa 
inclusa  cineraceo  colore  insignis  est  et  facile  ex  illis  eximitur.  In  substantia  autem 
fibrosa  vasa  nutrientia  conspicua  sunt. 

Microscopio  adhibito  substantia  fibrosa  fibras  monstrat,  quales  in  tela  conjunctiva 
videmus.  In  substantia  autem  cartilaginosa  cellulas  cartilagineas  invenimus,  quales 
pro  nota  propria  cartilaginum  habemus.  Differt  igitur  haec  substantia  enchondromatum 
ab  ea,  ex  qua  cartilagines  normales  corporis  compositae  sunt,  eo  quod  in  illa  tela 
conjunctiva  cum  parvis  glebis  cartilaginis  mixta  est,  contra  in  hac  tela  conjunctiva  non 
invenitur.  Praeter  haec  elementa  haud  raro  partes  osseae,  laminae  osseae  in  enchon- 
dromate  visae  sunt,  e quarum  forma  satis  certe  colligi  potuit  non  esse  particulas  ossium, 
sed  potius  in  ipso  tumore  ortas.  Talem  autem  ossificationem  in  enchondromate  eve- 
nire posse  exemplo  satis  noto  demonstratur,  qua  de  re  infra  amplius  agendum  erit, 
enchondromatis  hac  ratione  sanati,  ut  talis  commutatio  elementorum  adjuvaretur.  At- 
que hoc  quidem  nullo  modo  mirum  videatur,  quum  plane  idem  saepius  fieri  in  carli- 
laginibus normalibus  inter  omnes  constet. 

Interdum  etiam  elementa  cartilaginea  in  tumoribus  prorsus  alienis  exsistunt,  cujus 
rei  exempla  infra  addentur. 

Chemice  enchondroma  accuratissime  a Muliero  exploratum  est.  Ex  talibus  enim 
tumoribus  coctis  chondrinum  accepit  eo  conspicuum,  quod  alumine,  argilla  sulfurica, 
acido  acetico,  plumbo  acetico,  ferro  sulfurico  praecipitatum  est.  Qua  ex  re  satis  appa- 
ret enchondroma  cartilaginibus  veris  simillimum  esse. 

Enchondroma  saepius  in  ossibus,  rarius  in  partibus  mollibus  inveniri  jam  supra 
commemoratum  est.  Et  ex  ossium  quidem  numero  sunt  phalanges  digitorum  et  ossa 
metacarpi  et  metatarsi,  quae  omnium  maxime  hoc  malo  afficiuntur,  minus  saepe  ma- 
xilla inferior  et  ossa  membrorum,  ut  tibia,  humerus,  rarius  adeo  alia  ossa,  sicuti  os 
ilium,  basis  cranii,  costae.  Inter  partes  autem  molles  praeparata  exstant  hoc  tumore 
insignia  glandularum,  ut  parotidis,  mammae,  testiculi,  praeterea  pulmonis  (in  museo 
Pockelsiano  Brunsvicensi) , ovarii  (Pragae). 

Oritur  enchondroma  plerumque  prioribus  vitae  temporibus;  quamvis  enim  pariter 
adulta,  adeo  senili  aetate  visum  sit,  tamen  plurima  exempla  nota  sunt  puerorum  pau- 
cos annos  natorum.  Ex  caussis  localibus  praecipue  nominandae  sunt  contusiones  mem- 
brorum, quae  certe  quidem  saepius  occasionem  mali  videntur  praebuisse.  At  vero 
etiam  sua  sponte  enchondroma  exoriri  posse,  exempla  sunt,  quae  doceant.  IIuc  autem 
inprimis  pertinent  ea,  quae  Pockels  et  Ruysch  viderunt;  tumores  enim  cartilaginei  com- 
pluribus locis  exorti  sunt,  ita  ut  quasi  dyscrasiae  cujusdam  species  praeberetur.  Qua 
in  re  nonnulli  aliquid  simillimum’  viderunt  scrophulosi,  id  quod  Mulier  jure  negavit. 
Malum  autem  sine  doloribus  ortum  sensim  sensimque  crescit  et  tum  solum  dolores 
parare  solet,  si  partibus  nervis  abundantibus  injuria  fit;  adeo  ulceribus  exortis  aegroti 
doloribus  non  solent  laborare.  Tumor  tardissime  incrementa  capit,  ita  ut  saepius  per 
annos  quindecim  adeo  duodeviginti  permanserit  neque  ullum  detrimentum  aegrotis  attu- 
lerit; etiam  cutis,  qua  est  obtectus,  sana  manet,  vasaque  pariter  non  solent  mutari. 
Postremo  vero  aut  sua  sponte  ant  occasione  extrinsecus  allata  tumor  una  cum  par- 
tibus vicinis  inflammatur  et  in  pus  vertitur,  ita  ut  ulcus  oriatur,  quo  facto  haud 
raro  ossium  particulae  mortuae  ejiciuntur.  Si  ad  hunc  gradum  morbus  pervenit, 
nimirum  dolores  vehementiores  aegrotis  parari,  adeo  bonam  valetudinem  detrimentum 
capere  posse  consentaneum  est. 

Malum  cultro  tute  sanatur;  in  hoc  enim  omnes  consentiunt  abscisso  membro, 
quod  tumore  affectum  erat,  malum  non  redire.  Excipienda  sunt  sane  illa  exempla  ra- 
rissima a Pockels  et  Ruysch  narrata,  in  quibus  malum  quasi  dyscrasiae  aut  cachexiae 
cujusdam  speciem  praebuit,  ita  ut  ossa  compluribus  locis  degeneratione  afficerentur. 
Attamen  hoc  quidem  tam  raro  evenit,  ut  jure  omittamus.  Interdum  enchondroma,  id 
quod  praecipue  fit  in  ossibus  longioribus,  ita  conformatum  reperitur,  ut  minore  parte, 
quasi  petiolo  cum  osse  cohaereat;  tunc  optime  serra  amoveri  poterit,  ita  ut  membrum 

servemus.  Sin  autem  totum  os  degeneratione  correptum  est,  amputatione  opus  erit. 
Commemorandum  est  argute  et  ingeniose  Dieffienb  a civium  scalpello  usum  esse  ad  sa- 
nandum enchondroma,  quae  res  in  libro  de  Chirurgia  conscripto  legitur.  Agitur  enim 
de  enchondromate  maxillae  inferioris,  quod  ad  hanc  magnitudinem  pervenerat,  ut  tu- 
moris pondere  caput  detraheretur,  et  mentum  in  scrobiculum  cordis  dependeret.  Jam 
quum  expertum  sciret  enchondroma  inflammatione  non  nimia  in  os  verti  posse,  hac 
ipsa  indole  usus  est  ad  malum  sanandum.  Tumoris  enim  solum  tantam  partem  re- 
secuit, ut  altera  remaneret  et  formam  et  magnitudinem  justam  maxillae  sanae  praebens. 
Qua  parte  in  os  mutata  nova  maxilla  restituta  est. 

Quod  attinet  ad  differentias,  quae  intersunt  inter  enchondroma  et  alios  tumores, 
certa  quidem  signa  non  sunt,  quibus  primo  aspectu  enchondroma  cognosci  possit. 
Tumores  enim  longe  diversos  simillimam  speciem  praebere  posse  enchondromati  satis 
notum  est,  ita  ut  interdum  etiam  medici  hujus  rei  peritissimi  in  magnam  difficul- 
tatem incurrant,  si  quaeritur,  qualis  naturae  sit  quidam  tumor.  At  vero  sunt  quae- 
dam indicia,  quibus  in  cognoscendo  enchondromate  niti  possimus.  Enchondroma  enim 
in  digitorum  phalangibus  exortum  hoc  proprium  habere  solet,  ut  solae  diaphyses  os- 
sium malo  affectae  sint,  epiphyses  contra  intactae  maneant;  quare  nunquam  tumor  ex 
altera  phalange  in  alteram  transit,  atque  etiam  anchvlosis  inde  exortae,  quod  duo  tu- 
mores singularum  phalangum  coaluerint,  unum  tantum  exemplum  tradidit  Mcry.  Sin 
autem  aliis  locis  enchondroma  exoritur,  inprimis  respiciendum  est  ad  decursum  morbi. 
Enchondroma  enim  in  osse  sedem  habet,  sensim  augetur,  dolores  non  parat,  cutis, 
tela  cellulosa,  tendines,  nervi,  vasa  integra  manent;  tactu  autem  percipimus  aut  tumo- 
rem tenuiore  lamina  ossea  obtectum,  aut  si  talis  non  reperitur  vel  si  jam  ex  parte 
deest,  consislentiam  hic  elasticam,  hic  mollem,  hic  duram  invenimus;  ceterum  etiam 
maxima  enchondromata  bonae  valetudini  incommoda  non  solent  parare.  Difficillima 
autem  potest  esse  diagnosis,  si  tumor  postremo  in  ulcus  mutatus  est.  Tum  enim 
etiam  partes  vicinae  et  integumenta  malo  afficiuntur,  et  accedit  adeo  non  raro  febris 
hectica.  Ita  facillime  enchondroma  false  pro  carcinomate  habebitur.  Sed  signum  dig- 
nissimum, quod  commemoretur,  hoc  est,  quod  in  enchondromate  culis  paullulum  certe 
a tumore  subjacente  amoveri  potest,  ita  ut  plica  formetur,  id  quod  in  carcinomate  ef- 
fici nequit,  porro  quod  in  illo  cutem  potius  attenuatam  invenimus,  quod  plica  formata 
facile  digitis  metiemur,  quum  in  carcinomate  sit  densior.  Ceterum  ubicunque  dubi- 


tari  potest,  utrum  tumor  quidam  pro  euchondromate  habendus  sit,  annon  sit,  suaden- 
dum existimo,  ut  vel  cultro  vel  trocario  exploratorio  particulam  quandam  excidamus, 
quam  microscopio  adhibito  accuratius  exploremus,  quoniam  hoc  modo  certa  fit  diagnosis. 

Enchondroma  autem  dissectum  facile  ab  aliis  tumoribus  discerni  potest,  et  prae- 
cipue quidem  ope  microscopii.  Insigne  enim  est  cellulis  cartilaginis,  quae  in  aliis  tumo- 
ribus non  reperiuntur.  Ceterum  coquendo  chondrinum  ex  eo  accipi,  ex  aliis  tumori- 
bus non  accipi  adnotandum  est. 

His  jam  annectere  liceat  descriptiones  et  enchondromatis,  quod  ut  ipse  recens 
viderem  et  accuratius  explorarem,  mihi  contigit,  et  trium  aliorum  tumorum  pariter 
substantiam  cartilagineam  continentium,  qui  in  thesauris  rerum  pathologicarum  Halen- 
sibus  servata  exstant. 

At  non  possum  quin  hoc  loco  maximas  gratias  agam  viris  benevolentissimis, 
Mcckel , med.  et  chirurg.  doctori  privatim  in  nostra  alma  universitate  literaria  docenti, 
qui  picturas  microscopicas  delineavit  neque  minus  in  rebus  describendis  tironi  opem  tu- 
lit, et  Kriiger,  med.  et  chirurg.  doctori,  qui  imaginibus  pingendis  operam  dedit. 


, I.  Enchondroma  manus  sinistrae. 

Historia  morbi. 

Dorothea  R anus  duodeoctoginta  annos  nata,  propter  tumorem,  quo 

manus  sinistra  affecta  erat,  medio  fere  mense  Decembri  anni  MDCCCXLYH  scholae  cli- 
nicae Halensis  opem  adiit,  ut  ex  malo  illo  sana  fieret.  Inde  ab  illo  tempore  usque  ad 
mortem,  quae  evenit  die  vigesimo  primo  mensis  Januarii  anni  sequentis,  viro  doctissi- 
mo Hiittenhcin  med.  et  chirurg.  doctore,  medico  practico,  qui  auxilliarii  muneribus  in 
nosocomio  medico  Halensi  illo  tempore  fungebatur,  medico  usa  est,  cujus  liberalitati 
maximam  gratiam  debemus,  quum  permiserit,  ut  hancce  morbi  historiam  ab  ipso  con- 
scriptam opusculo  nostro  inseramus. 

Et  aegrota  ipsa  et  propinqui  ediderunt  ante  annos  aut  sedecim  aut  duodeviginti 
caussis  ignotis  nodulum  parvum  apparuisse  in  articulo,  quo  os  metacarpi  quartum  cum 

prima  digiti  quarti  phalange  conjunctum  est;  hunc  nodulum  mox  apertum  esse  et  per 
longius  temporis  spatium  locum  madentem  reliquisse,  qui  interdum  in  cicatricem  coie- 
rit, interdum  autem  recruduerit.  Ante  duos  autem  circiter  annos  et  dimidium  durus 
illo  loco  tumor  gigni  coepit,  qui  spatio  semestri  praeterito  ad  magnitudinem  ovi  galli- 
nacei, deinde  autem  anno  fere  interjecto  jam  ad  magnitudinem  pugni  virilis  pervenit. 
Ad  quem  gradum  progressum  malum  non  amplius  augeri  visum  est,  usque  dum  ex- 
tremo spatio  semestri  celerrime  incrementa  caperet,  ita  ut  ea  moles  efficeretur,  quae 
in  praeparato  conspicua  est.  Procedente  autem  morbo  ter  quaterve  abscessus  in  tu- 
more exorti  sunt,  ex  quibus  cute  perrupta  magna  puris  copia  profluit.  Postremum  id 
evenit  duos  dies  priusquam  morte  defungeretur.  Reliquum  aegrotae  corpus  valde  qui- 
dem macrum  erat,  verumtamen  valetudine  satis  bona  fruebatur.  Extremo  demum  tem- 
pore vebementissimi  in  tumore  dolores  exorti  sunt.  Glandulae  autem  lymphaticae  bra- 
chii sinistri  tantum  dolebant,  non  intumuerant.  Mortem  denique  obiit  toto  corpore 
fessa  et  confecta.  Saepius  aegrotae  suasum  est,  ut  manu  cultro  resecta  a malo  libe- 
raretur, sed  hoc  consilium  sempcr  sprevit.  Corpus  mortuum  propinquis  invitis  non  li- 
cuit aperire. 


Descriptio  tumoris. 

(Spectanda  est  tabula  lithographica.) 

Tumor  paene  capitis  humani  magnitudine  erat,  cutis,  qua  obductus  erat,  admo- 
dum extensa  et  nonnullis  locis  ulceribus  affecta  apparebat.  Quod  autem  ad  situm  per- 
tinet, facile  erat  visu  tumorem  eam  regionem  inprimis  obtinere,  in  qua  digitus  quar- 
tus et  os  metacarpi  quartum  sita  sunt,  in  sinistro  tumoris  latere  prope  ejus  basin 
quinto,  in  dextro  contra  latere  tertio  et  secundo  digito  et  pollice  eminentibus,  ita  ut  hi 
digiti  fere  prorsus  viderentur  integri  esse.  Verum  autem  quarti  digiti  pars  tantum 
phalangis  tertiae  ungue  instructae  manifeste  supererat  summo  tumori  insidens,  longe 
remota  ex  ea  regione,  quam  solet  obtinere.  (Fig.  1.) 

Tumor  apparebat  massa  ovata,  cujus  consistentia  in  parte  quidem  anteriore  car- 
tilagini similis,  contra  in  posteriore  mollior  erat.  In  superficie  autem  inferiore  tumo- 
ris proxime  ad  eum  locum,  ubi  digitus  quintus  cum  osse  metacarpi  quinto  articulatione 
conjungitur,  pars  conspicua  erat  prae  aliis  prominens  et  formam  hemisphaerii  praebens 
diametro  duorum  digitorum,  quam  tactu  fluctuare  manifestum  erat. 

Cutis  autem  supra  maximam  tumoris  partem  leviter  extensa  erat  et  facile  huc  at- 
que illuc  moveri  poterat.  Omnino  quidem  colore  multo  magis  rubro,  quam  solet,  im- 
buta apparebat,  verumtamen  venae  supra  modum  dilatatae  non  inveniebantur.  Plica 
autem  formata  cutem  admodum  attenuatam  esse  perspicuum  erat.  In  superficie  volae 
manus  nullo  loco  cutis  tumori  coaluerat.  Contra  in  facie  dorsali  duo  loci  satis  magni 
conspicui  erant  (Fig.  1.)  a reliquis  valde  diversi;  ibi  enim  tuberibus  horrebat  tumor, 
atque  cutis  cum  eo  arctissime  cohaerebat.  Ortae  autem  erant  hae  partes  prominentes 
inde,  quod  tumor  ceterum  aequalis  quasi  luxuriatus  talia  tubera  effecerat;  cutis  ibi 
compluribus  locis  perrupta  et  ulceribus  affecta  erat  (Fig.  t.  aa  — dd.),  praeterea  vero 
aliis  locis  cicatricibus  penitus  in  partem  interiorem  retracta  apparebat  (Fig.  1.  bb.). 
Ubi  autem  illa  tubercula  reperiebantur,  cutis  solum  in  sulcis,  qui  inter  illa  intererant, 
paullulum  a tumore  subjacente-  removeri  poterat;  satis  vero  manifestum  erat  etiam  ibi 
cutem  nequaquam  infiltralam  et  spissiorem  factam,  immo  potius  ubique  attenuatam 
esse.  In  summis  autem  tuberibus  majoribus,  quae  omnia  insigina  erant  consistentia 
duriore,  qualis  solet  esse  cartilaginis,  cutis  pallida  vix  aegreque  loco  moveri  pote- 
rat (Fig.  1.  cc.).  Quod  ad  colorem  attinet,  ubi  in  summis  tuberculis  cutis  perrupta 
patebat,  ulcera  areis  rubicundis  circumdata  erant,  in  quibus  papillae  cutis  in  majus  elatae 
apparebant.  Sed  in  his  quoque  locis  cutis  non  spissior  aut  infiltrata  inveniebatur, 
immo  sicut  ubique  attenuata;  quod  si  autem  ulcera  plerumque  marginibus  crassioribus 
cincta  videbantur,  hoc  inde  factum  est,  quod  in  summis  tuberculis  orta  erant.  Inde  a 
compluribus  illorum  ulcerum  fistulae  pure  repietae  altius  in  interiorem  partem  tumoris 
ducebant;  ita  in  sinistro  latere  duae  tales  fistulae  reperiebantur  in  altitudinem  unius  et 
dimidii  digiti  descendentes,  satis  angustae,  substantia  cartilaginea  duriore  inclusae, 
porro  in  dextro  latere  ad  digitum  medium  versus  fistula  ejusdem  altitudinis,  quam  il- 
lae, per  substantiam  cartilagineam  molliorem,  juri  gelato  similem  penetrans  et  post- 
remo in  abscessum  ducens  diametro  digiti  unius  et  quadrantis,  prope  ossa  carpi  situm. 

Quum  deinde  ad  interiorem  partem  tumoris  aggrederemur,  cutis  ab  illo  facile  se- 
parari poterat  exceptis  illis  locis,  ubi  ulcera  exorta  erant.  Tendines  digitorum  exten- 
sorii  aequali  modo  integri  supra  tumorem  cursum  tenebant,  id  quod  pariter  tantum  in 
locis  ulceribus  affectis  non  jam  satis  manifestum  erat,  et  fascia  manus  in  facie  dorsali 
leviter  supra  tumorem  extensa  apparebat.  Ambobus  autem  illis  locis,  quorum  jam 
saepius  mentionem  fecimus  (Fig.  1.),  in  quibus  tumor  tuberibus  eminentibus  cum  cute 

arctissime  coaluerat,  fascia  manus  perrupta  reperiebatur;  substantia  enim  cartilaginea 
ibi  quasi  luxuriata  foramine  fere  rotundo  in  fascia  manus  effecto  diametro  unius  di- 
giti usque  ad  duos  digitos  (Fig.  3.  dd.) , per  illud  foramen  penetraverat  et  in  spatio 
inter  fasciam  et  cutem  interjecto  fungi  instar  diffusa  superficiem  inaequalem  praebebat. 
Quare  si  comparatione  licet  uti,  in  illis  locis,  ubi  fascia  perrupta  erat,  quasi  petioli 
apparebant  fungorum,  qui  ex  tumore  globoso  enchondromatis  progerminaverant.  Hae 
autem  massae  cartilagineae  maxima  ex  parte  duriores,  hic  illic  ossificatione  in  telam 
osseam  mutatae,  quae  optime  cum  diploe  comparari  poterit,  nulla  jam  fascia  coer- 
cente sub  ipsa  cute,  eaque  ut  supra  vidimus  attenuata,  luxuriatae  effecerant,  ut  hic  tu- 
mor natura  tam  singulari  ab  aliis  enchondromatibus  differret,  quae  observata  sunt. 
Solent  enim  enchondromata  superficie  levi  praedita  esse,  neque  unquam  tumor  ipse 
cum  cute  videtur  coalescere;  in  hoc  autem  exemplo  facies  externa  speciem  carcinomati 
simillimam  praebebat,  quod  inprimis  ulceribus  illis  prominentibus  factum  esse  satis  est 
perspicuum. 

Os  autem  phalangis  tertiae  digiti  quarti,  cujus  extrema  pars  ex  tumore  eminebat, 
paullatim  in  massa  tumoris  evanescere  videbatur,  ita  ut  certi  fines  ejus  non  possent 
definiri.  Reliquarum  hujus  digiti  phalangum  in  massa  illa  nonnullae  reliquiae  ad  for- 
mam cylindro  similes  supererant,  in  uno  loco  etiam  facies  articularis  et  excavatio  ei 
respondens  conspicuae  erant.  Quae  fragmenta  quum  et  in  medio  tumore  sita  essent 
et  formam  praeberent  cylindro  simillimam,  jure  videtur  conjici  posse  enchondroma  ne- 
quaquam in  parte  interiore  ossis  exortum  esse,  quoniam,  si  hoc  statueremus,  bullae 
osseae  effigiem  prae  se  ferre  debuisset;  immo  potius  in  superficie  ossis  et  ex  periosteo 
quidem  ortum  esse  verisimile  est.  Ossis  autem  metacarpi  quarti  vestigia  manifesta  non 
aderant.  Carpi  ossa  integra  videbantur,  allamen  non  accuratius  explorata  sunt,  ne  to- 
tum praeparatum  mutilaretur. 

Quod  ad  telam  attinet,  qua  tumor  conformatus  erat,  ea  diversis  quidem  locis 
diversa  ratione  contexta  erat,  attamen  omnibus  locis  partim  ex  tela  conjunctiva  vasis 
sanguiferis  exstructa,  partim  ex  cartilagine  plus  minusve  solida,  vasis  carente  consta- 
bat. Pars  autem  posterior  tumoris  ex  tela  conjunctiva  modice  sanguine  infecta  compo- 
sita erat,  qua  tela  magna  quasi  loculamenta  cystibus  similia  formata  erant  singula  proxime 
singula  sita,  diametris  partis  duodecimae  digiti  usque  ad  digitum  dimidium  (Fig.  2.  bb). 
Quibus  loculamentis  hic  materies  mollis  et  gelatinae  similis  aut  vitri  instar  pellucida , aut 

magis  turbida , aut  vasis  ruptis  colore  rubro  tincta,  illic  substantia  spissior  et  solidior 
pulti  aut  caseo  similis  colore  albido  contenta  erat.  Verumtamen  materiam  in  loculis 
illis  reconditam  sive  juri  gelato  sive  pulti  aut  caseo  similem  esse  substantiam  cartila- 
gineam microscopii  ope  facile  cognosci  poterat,  quum  utraque  corpuscula  cartilaginea 

monstraret.  Haec  autem  corpuscula  ex  cavis  constabant,  quorum  parietes  nonnunquam 
ex  compluribus  stratis  compositi  esse  videbantur  (Fig.  5.  c.),  et  quibus  praeter  mas- 
sam granosam  cellulae  cartilagineae  inclusa  erant  (Fig.  4.  a).  Substantia  intercellularis 

autem  mollior  erat  et  facile  comminui  poterat,  qua  re  videtur  factum  esse,  ut  tota 

massa  gelatinae  naturam  et  consistentiam  praeberet.  Ceterum  ubi  tactu  perceptum  fue- 
rat tumorem  fluctuare,  quod  inprimis  commemorandum  est  de  ea  parte,  quae  in  vola 
manu  prope  digitum  quintum  sita  erat,  ibi  ex  sola  illa  cartilagine  molliore  constabat 
m amplis  loculamentis  telae  conjunctivae  deposita. 

Pars  autem  anterior  tumoris  et  massa  fungi  instar  inter  fasciam  manus  et  cutem 
luxuriata  ex  tela  magis  solida  conformatae  erant.  In  loculamentis  enim  tela  conjunctiva 
formatis  singulae  proxime  singulas  massae  inveniebantur  irregularibus  finibus  circum- 
scriptae, taeniis  quasi  sinuatis  similes  aut  nonnunquam  magis  globosae  (Fig.  2.  a.  et 
Fig.  3.  c.),  quae  ex  cartilagine  aut  molliore  aut  prorsus  solida  constabant  duritie  mul- 
tis locis  cartilagini  normali  non  impare.  Microscopii  ope  substantia  intercellularis  par- 
tim  certa  forma  carere,  partim  ex  granis  aut  ex  fibris  constare  videbatur.  Corpuscula 
autem  cartilaginea  aut  singula,  aut  duo  plurave  inter  se  conjuncta  reperiebantur  (Fig.  4.  c.) 
atque  ita  cum  aliis  congregata,  ut  saepius  quasi  nidi  magni  conformati  essent,  sicuti 
in  cartilaginibus  normalibus  fieri  solet.  Quales  nidi  permulti  praecipue  in  particulis 
cartilaginis  solidioribus  conspicui  erant.  Corpuscula  autem  cartilaginea  interdum  maxima 
apparebant,  et  quibus  variis  modis  cellulae  cartilagineae  mutatae  inveniuntur  in  cartila- 
ginibus normalibus,  eaedem  formae  maxime  variae  in  illis  quoque  conspiciebantur. 
Ubi  autem  cartilago  ossificatione  mutata  erat,  id  plane  eadem  ratione  facium  esse,  qua 
ossa  alia  corporis  oriri  solent,  manifestum  erat. 


14 


II.  Descriptio  tumoris  ossi  sacro  insiti,  a foramine  intervertebrali 
profecti,  continentis  telam  lipomatosam  et  cartilagineam  et  cystes 
pilos  includentes,  qui  surntus  de  cadavere  puellae  anni  unius  et 
dimidii  inter  collecta  praeparata  Clinici  medici  Halensis  servatur. 

Et  rectum  et  anus  integra  sunt.  Ante  anum  foramen  videtur  patuisse,  fueritne 
autem  introitus  ad  vaginam,  certo  dici  non  potest,  quum  partes  cultro  devastatae  sint. 
Vagina  ante  rectum  sita  continuo  finibus  nusquam  conspicuis  in  uterum  transit  unicor- 
nem et  unum  fere  digitum  longum,  cujus  cornu  undique  clausum  finitur.  Ovariorum 
normalium  nulla  vestigia  adsunt.  Inter  uterum  autem  et  rectum  ligamentis  mollibus 
et  laxis  cum  utroque  conjunctus  tumor  reperitur  globosus  pomi  instar  consistendam 
lardi  praebens,  qui  magna  ex  parte  tela  conjunctiva  constat,  qua  praeter  particulas 
adiposas  permultae  cystes  inclusae  sunt.  Quibus  cyslibus  partim  epithelium  tessellatum, 
partim  pili  breves,  subflavi,  qui  deciderunt,  continentur;  parietes  autem  pilis  nonnullis 
folliculis  adhuc  inhaerentibus  exstructi  sunt.  Praeterea  in  massam  lipomatosam  non- 
nullae particulae  cartilagineae  irregularibus  finibus  circumscriptae  interspersae  sunt.  Hic 
tumor  instructus  est  petiolo  solido,  qui  tela  fibrosa  constat,  aequali  modo  nonnullis 
cystibus,  quales  supra  descripsimus,  immixtis  et  cohaeret  cum  foramine  intervertebrali 
secundo  dextri  lateris. 


III.  Descriptio  praeparati,  quod  in  collectione  Clinici  medici 
Halensis  liocce  indice  praescripto  servatur: 

Massa  carni  similis  multas  hydatides  includens,  quae  fere  prorsus 
libere  in  tunica  vaginali  propria  testis  versata  cultro  excisa  est, 
atque  testis  deinde  simillima  degeneratione  affectus,  qui  pariter 

cultro  resectus  est. 

Tumor  carnosus,  qui  in  tunica  vaginali  testis  propria  repertus  est,  magnitudine 
insignis  est  pugni  modum  excedenti,  forma  fere  ovata.  Constat  autem  partim  tela 
fibi  ■osa,  quam  ex  exsudato  plastico  ortam  esse  verisimile  est,  partim  ex  tela  molliore 

magna  loculamenta  formanti,  quibus  cystes  continentur.  In  hoc  autem  tumore  cartilago 
non  reperilur. 

Testis  tumor  formam  ovatam  praebet  et  magnitudinem  pugni  majoris.  Continet 
autem  permultas  cystes  globosas  liquore  expansas,  intus  membranis  serosis  indutas,  ad 
magnitudinem  ovi  columbini  et  praeterea  permultas  particulas  cartilagineas  pisorum  in- 
star, tactu  duriores,  forma  rotundas,  quarum  nonnullis  locis  complures  accumulatae 
facile  in  contrarias  partes  moveri  possunt,  ita  ut  singulae  singulas  praeterlabantur. 
Inter  illas  tela  conjunctiva  conspicitur,  mollis  atque  tenera,  multa  loculamenta  efficiens. 
Canaliculorum  autem  seminiferorum  nullum  vestigium  superest. 


IV.’  Descriptio  tumoris  compositi  ex  tela  conjunctiva  et  lipomatosa, 
substantia  cartilaginea  et  cholesteatomate. 

•Wgirl  mifi  '!)?■>! I .r,h<>  twVUtQ. 

In  museo  pathologico  Mecheliano  Halensi  ovarium  pulli  equini  praeter  normam 

adauctum  servatur,  quo  varia  neoplasmata  continentur.  Per  longitudinem  diameter 
tumoris  duos  digitos,  per  transversum  unum  digitum  et  dimidium  longa  ^t.  Primum 
autem  apparet  tela  fibrosa,  deinde  tela  conjunctiva  adipe  intermixto,  ex  quibus  ele- 
mentis maxima  pars  tumoris  constat.  Tertio  loco  commemorandae  sunt  cystes  semi- 
num cannabinorum  aut  pisorum  instar,  materia  repletae  aut  pulli  simili  aut  cholestea- 
tomati argenteo  colore  insigni;  microscopio  adhibito  in  hac  materia  permultae  laminae 
cholestearinae  apparent  et  epidermidis  cellulae.  Denique  fere  octo  particulae  cartilagi- 
neae aut  forma  globosa  aut  irregulari  instructae,  nonnulla  parte  pellucidae  conspiciuntur 
ad  pisorum  magnitudinem,  quae  undique  tela  fibrosa  circumdatae  sunt.  Ovarium  alte- 
rius lateris  integrum  est  longitudine  trium  digiti  quadrantium,  crassitudine  digiti  dimidii. 

UTatus  sum  Guilelmus,  Antonius , Gustavus , Eduardus  Rangc  Francofurti  ad 
Viadruni  die  III  mensis  Januarii  a.  MDCCCXXVI  patre  Alberto , matre  Carolina  e gente 
Buttner  orta.  Fidei  evangelicae  addictus  sum.  Patrem  infanti  jam  morte  abreptum  lugeo. 

Primis  literarum  elementis  in  schola  civica  imbutus  puer  decem  annorum  Gymnasium 
Fridericianum  Francofurtense,  quod  directore  111.  Poppo  adhuc  floret,  adii  et  per  annos 
octo  et  dimidium  frequentavi.  Deinde  verno  tempore  anni  MDCCCXLIV  Gymnasio  relicto 
a Rectore  magnifico  111.  Hccker  in  civium  almae  universitatis  literarum  Fridericae  Gui- 
lelmae  numerum  receptus  per  annum  unum  hisce  interfui  scholis:  encyclopaediae  et 
methodologiae  111.  Hccker , osteologiae  111.  Sclilemm  , chemiae  III.  Mitscherlich , psveho- 
logiae  111.  Steffens,  botanicae,  historiae  naturalis  111.  Link , mineralogiae  III.  Weiss , ana- 
tomicae III.  Mulier.  In  arte  cadavera  rite  dissecandi  me  instituerunt  111.  Mulier  atque 
111.  Schlemm. 

Berolino  relicto  in  almam  literarum  universitatem  Raperto  Carolam  Heidelbergen- 
sem  me  contuli,  ubi  per  duo  semestria  hisce  interfui  scholis:  physiologiae,  anatomiae 
generalis  et  comparatae,  pathologiae  generalis  111.  Henle , materiae  medicae  111.  P fetifer } 
logices  111.  de  Reichlin  - Meldegg , physices  111.  Jolly , zoologiae  111.  Platner.  Artem 
cadavera  secandi  me  edocuit  111.  Tiedemann. 

Deinde  verno  tempore  iterum  Berolinum  petii  et  per  semestre  hosce  habui  prae- 
ceptores: 111.  Romberg  de  pathologia  et  therapia  speciali,  111.  Jimgken  de  chirurgia 
generali  et  speciali. 

Hinc  Halas  me  contuli  autumnali  ejusdem  anni  tempore  et  receptus  ab  111.  Fried- 
liinder  per  semestria  tria  has  frequentavi  scholas:  pathologiam  et  therapiam  specialem 
111.  Krukenberg , theoriam  artis  obstetriciae  111.  Hohl,  auscultationem  et  percussionem 
pectoris  111.  Krahmer , historiam  evolutionis  111.  Volhmann,  et  111.  d’ Alton,  akiurgiam 
et  artem  operationes  in  oculis  rite  instituendi,  artem  fascias  applicandi  et  doctrinam 
instrumentorum  chirurgicorum,  repetitorium  akiurgiae  111.  Blasius,  anatomiam  111.  d’ Alton, 
physiologiam  111/  Volkmann,  historiam  medicinae  111.  Friedlander. 

Scholis  clinicis  interfui  medicis  et  chirurgicis  per  tria,  obstetriciis  per  duo  seme- 
stria virorum  111,  Krukenberg , Blasius ? Hohl. 

Quibus  viris  optime  de  me  meritis  maximas  quas  possum  gratias  habeo  semper- 
que  habebo. 

Jam  vero  tentamine  philosophico  et  medico  nec  non  examine  rigoroso  rite  superatis 
spero  fore,  ut  dissertatione  et  thesibus  publice  defensis  summi  in  medicina  et  chirur- 
gia honores  in  me  conferantur. 

_____  ; 


TMESES  DBFEIUEIBAE. 


i. 

Timorum  divisio  in  benignos  et  malignos  rejicienda. 

II. 

Carcinoma  ex  indole  carcinomatosa , indoles  carcinomatosa  ex  carcinomate  oriri 


potest. 


UL 


Nervo  sijmpathico  organon  centrale  proprium  inest . 

IV. 

Lex  physiologica  energiae  periphericae  a Valentino  prolata  non  est  lex. 

TABULAE  EXPLICATIO 


Fig.  1. 


Fig.  2. 


Fig.  3 


Figg- 
Fig.  4. 


Figg.  5 
Fig.  5. 


Fig.  6 


Facies  tumoris  dorsalis. 

aa.  Ii  loci,  in  quibus  duos  dies  ante  mortem  abscessus  apertus  est. 

bb.  Ii  loci,  in  quibus  priore  tempore  abscessus  aperti  fuerant,  qui  jam  ex  parte  in  ci- 
catricem coierunt. 

cc.  Tubera  in  tumore  pisorum  vel  fabarum  instar  prominentia,  colore  pallido, 
dd.  Cutis  tuberibus  illis  perrupta  margine  rubro  ea  cingit. 

Tumor  ad  longitudinem  dissectus. 

aa.  Tela  cartilaginea  speciem  taeniarum  sinuatarum  praebens, 
bb.  Loculamenta  substantia  gelatinae  simili  repleta, 
c.  Particula  ossea. 

Pars  tumoris  in  dorso  manus  prominens  (Fig.  1.  aa)  dissecta, 
aa.  Cutis. 

bb.  Fascia  dorsi  manus. 

cc.  Massa  enchondromatis  perrupta  fascia  (dd)  inter  cutem  et  fasciam  diffusa, 
e.  Fistula  in  interiorem  tumorem  ducens. 

:.  5.  6.  Particulae  cartilaginis  quadringenties  quinquagies  majores  quam  in  natura. 

Cartilago  mollior  substantia  intercellulari  granosa. 

aa.  Corpuscula  cartilaginea  singula  cellulas  manifeste  includentia- 

b.  Corpusculum  majus,  cujus  cellula  ex  globulis  adiposis  conglomeratis  constat;  prae- 
terea multae  quasi  vesiculae  apparent,  quarum  natura  ambigua. 

cc.  Corpusculis  cartilagineis  duobus  aut  pluribus  communi  capsula  inclusis  quasi  nidus 

efficitur. 

. 6.  Cartilago  solida  substantia  intercellulari  granosa  aut  fibrosa. 

a.  b.  Corpuscula  cartilaginea,  quorum  strata  capsularum  granosa  aut  fibrosa  apparent. 

c.  Corpuscula  cartilaginea  cavis  irregularibus,  quasi  ramos  mittentibus,  ita  ut  corpus- 
culis osseis  similia  videantur;  cellula  inclusa  non  satis  clara.  Strata  capsularum 
pellucida  sunt,  hic  illic  granosa. 

Corpuscula  cartilaginea  in  globulos  adiposos  conglomeratos  mutata. 

